As spanne nie kan verdedig, is dit neusie verbyTwee Sharks-verdedigers, Franco Marais en Tyler Paul, sorg dat Rohan Janse van Rensburg nie verbykom nie. (Foto: GB Jordaan) Dit was Saterdag ʼn opwindende fees van hardlooprugby in die Curriebeker-reeks, maar ai, waar was die verdediging? Oorwinnings vir die Sharks, wat die Goue Leeus met 47-31 geklop het, die Westelike Provinsie, wat die Blou Bulle met 45-34 getroef het en Griekwas, wat die Vrystaatse Cheetahs met 30-25 verras het. Altesame 122 punte vir en 16 drieë vir die drie wenspanne. Aan die teenpool, 90 punte deur die verloorders en 12 drieë. Dis duidelik dat al die Suid-Afrikaanse spanne ʼn kopskuif gemaak het en hul vereenselwig het met ʼn opwindende patroon – waaroor elke ondersteuner verheug is – maar ek is bekommerd oor die verdediging wat opsy geskuif is. Dis ʼn fyn balans, ene wat jy nie net in drie maande gaan ontwikkel nie en op die internet aanskaf nie. Jy kan steeds aanvallende rugby speel, jy kan steeds die bal die werk laat doen sonder om jou verdediging af te skaal. Die een vul die ander aan, jy kan nie sonder enigeen van die twee nie. Verlede jaar, toe die Vrystaat-Cheetahs die Curriebeker gewen het, het hulle 49 drieë in die groepronde gedruk en net 18 afgestaan. Die Sharks het ewe goed gevaar met 31 drieë vir en 21 teen, die Goue Leeus het 49 keer gedruk en net 23 afgestaan, en die Bulle het met 39 drieë gespog en 26 afgestaan. In vanjaar se Superrugbyreeks het die Lions in die groepronde net 27 drieë afgestaan, die Chiefs 30 en die Hurricanes 31. Dit gaan baie interessant wees om die te sien wat Rassie Erasmus en Jacques Nienaber gaan doen wanneer hulle aan die einde van die jaar na Suid-Afrika terugkeer en in beheer van afrigting sal wees. Hoewel Erasmus baie innoverend is, is verdediging een die stewigste pilare van sy denkrigting. Hy het baie goed by Munster gevaar, maar kom ons wees eerlik, hulle was soms bra vervelig, omdat hulle ʼn byna onpriembare verdedigingspatroon gehad, en die ander spanne gewurg het. Toe die Scarlets in die eindstryd van die Pro12-reeks losgetrek het, het Munster op die aanval geen antwoorde gehad nie.